Document ID: 32002D0067

Απόφαση της Επιτροπής
της 28ης Ιανουαρίου 2002
για την αναγνώριση του πλήρους επιχειρησιακού χαρακτήρα της γερμανικής βάσης δεδομένων για τα βοοειδή
[κοινοποιηθείσα υπό τον αριθμό Ε(2002) 302]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/67/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου(1), και ιδίως το άρθρο 6 παράγραφος 3,
την αίτηση που υπέβαλε η Γερμανία,
Εκτιμώντας τα ακόλουθα:
(1) Στις 8 Σεπτεμβρίου 1999, οι γερμανικές αρχές υπέβαλαν στην Επιτροπή αίτηση με την οποία ζητούσαν να αναγνωριστεί ο πλήρως επιχειρησιακός χαρακτήρας της βάσης δεδομένων της Γερμανίας που εντάσσεται στο σύστημα εξακρίβωσης της ταυτότητας και καταγραφής των βοοειδών.
(2) Το γερμανικό αίτημα συνοδευόταν από τις ενδεδειγμένες πληροφορίες οι οποίες επικαιροποιήθηκαν στις 15 Φεβρουαρίου 2001.
(3) Οι γερμανικές αρχές δεσμεύονται να βελτιώσουν την αξιοπιστία αυτής της βάσης δεδομένων, κατοχυρώνοντας ειδικότερα ότι: i) θα ληφθούν περαιτέρω μέτρα, συμπεριλαμβανομένων των μέτρων ελέγχου, ώστε να τηρείται η προθεσμία των επτά ημερών κατ' ανώτατο όριο για την κοινοποίηση των μετακινήσεων, γεννήσεων και θανάτων, ii) οι πάσης φύσεως μετακινήσεις καταγράφονται στη βάση δεδομένων και παρακολουθούνται τα σχετικά δεδομένα, iii) ενισχύονται τα υφιστάμενα μέτρα διόρθωσης, αυτοστιγμεί, τυχόν λαθών ή ελλείψεων που ανιχνεύονται αυτόματα ή προκύπτουν από τις ενδεδειγμένες επιτόπιες επιθεωρήσεις, iv) λαμβάνονται περαιτέρω μέτρα για τη διασφάλιση της συμμόρφωσης, στην εθνική επικράτεια, με τον κανονισμό (ΕΚ) αριθ. 2630/97. Οι γερμανικές αρχές δεσμεύονται να εφαρμόσουν τα ανωτέρω μέτρα βελτίωσης το αργότερο έως τις 30 Ιουνίου 2001. Οι γερμανικές αρχές επιβεβαιώνουν τη δέσμευση των προαναφερόμενων μέτρων.
(4) Υπό το πρίσμα των ανωτέρω, είναι σκόπιμο να αναγνωρισθεί ο πλήρως επιχειρησιακός χαρακτήρας της βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αναγνωρίζεται ως πλήρως επιχειρησιακή η γερμανική βάση δεδομένων για τα βοοειδή.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 28 Ιανουαρίου 2002.

Labels: 17
3
6
12
18